شەفەق نیوز/ تیمیگ پزشکی پسپۆڕ لە خەسەخانەی واستی
لە رەسافەی بەغداد، لە گلەوداین مەچگ بڕیاگ دەس چەپ پیاویگ لەناو تەمەن سی ساڵە سەرکەفت،
ک لە پارێزگای نەجەف کەفتە وەر رویداویگ وە چشت تیژیگ.
دکتۆر عەباس محمد سەحن نەسراوی وەڕیەوبەر خەسەخانەگە
لە بەیاننامەیگ لەلایەن تەندروسی رەسافە وت: تیمیگ پزشکی پسپۆڕ وە سەرۆکایەتی دکتۆر
ئەسیر بورهان عامری توەنست نەشتەرگەری وە وەخیتگ پەیمانەیی ئەنجام بەێد، ک ژیان و جویلەی
مەچگ بڕیاگ پیاویگ بارێدە شوین خوەی، وتیش: خەسەخانەگە وەرجەیە نەشتەرگەری جیاواز فرەیگ
وە سەرکەفتن ئەنجام دایە.
دکتۆر ئەسیر بورهان عامری سەرۆک تیم پزشکی لە نەشتەرگەریەگە
وت: بیمارەگە ها ناوڕاس تەمەن ٣٠ ساڵە، خەڵک پارێزگای نەجەفە، لە وەخت دیریگ لە شەو
سەردان فریاکەفتن خەسەخانەگە کرد و گشت تاقی و وەشکینیگ ئەرای ئەنجام دریا، ئیجا چیە
ناو نەشتەرگەری ئەرا گلەوداین دەس بڕیاگی، ک نزیکەی پەنج ساعەت وەپی چگ، تا سوخان
و دەمارەیلی چەسپیانە یەکەو، و نەشتەرگەریەگە وە سەرکەفتن تەواو بوی.
